MAGDA: ΤΡΙΚΑΛΑ - TRIKALA - GREECE
Όσοι παρακολουθείτε το blog μου, θα είδατε τις περιηγήσεις μας στον υπέροχο Ν.Τρικάλων (Χωριά Ασπροποτάμου (2 αναρτήσεις) και τα αξιοθέατα της Πύλης Τρικάλων).
Σήμερα θα επισκεφθούμε τα Τρίκαλα, την πρωτεύουσα του Νομού και δη την παλιά της πόλη.
Τα Τρίκαλα απέχουν από την Θεσσαλονίκη 227 χλμ. και από την Αθήνα 327 χλμ.
Η πόλη, διασχίζεται από τον ποταμό Ληθαίο, παραπόταμο του Πηνειού και έχει 61.500 κατοίκους.
Είναι αξιοσημείωτο ότι οι μαθητές των Τρικάλων διακρίνονται κάθε χρόνο, στις παγκόσμιες και διεθνείς διοργανώσεις των Μαθηματικών!!!
Τα Τρίκαλα είναι η πρώτη ψηφιακή πόλη στην Ελλάδα!
Στα Τρίκαλα κυκλοφόρησε αυτοκίνητο χωρίς οδηγό!
Ήταν άνοιξη του 2016 και η φύση φορούσε τα γιορτινά της! Γύρω από το ποτάμι, χρώματα, μυρουδιές, κόσμος που βολτάριζε ή έπινε τον καφέ του...
Η κεντρική γέφυρα του Ληθαίου ποταμού, στέκει εδώ από το 1888, είναι πεζογέφυρα και ενώνει την καινούργια με την παλιά πόλη των Τρικάλων.
Εδώ δίπλα βρίσκεται η "Νεράιδα του Ληθαίου", μαρμάρινο άγαλμα του γλύπτη Χρήστου Λάμπρου.
Θα δούμε μερικές ακόμα ειδυλλιακές εικόνες γύρω από το ποτάμι και μετά θα επισκεφθούμε την παλιά πόλη.
Εδώ βλέπουμε τον ορειχάλκινο ανδριάντα του Κωνσταντίνου Κανάρη (1795-1877), του Μπουρλοτιέρη Ήρωα της Ελληνικής Επανάστασης του 1821.
Γύρω από το άγαλμα ανθισμένα πανσεδάκια!
Διασχίζουμε την νέα γέφυρα του ποταμού, όπου δεσπόζει ο ορειχάλκινος ανδριάντας του Ασληπιού, Θεού της Ιατρικής, του γλύπτη Θ.Βασιλόπουλου.
Ο Ασκληπιός γεννήθηκε στην Θεσσαλική Τρίκκη, ο αρχαιολογικός χώρος της οποίας είναι λίγο παραπάνω από το ποτάμι.
Από την νέα γέφυρα, έχουμε μια ωραία θέα της παλιάς.
Το ποτάμι συνεχίζει τον δρόμο του και μέσα σ΄αυτό καθρεφτίζονται τα καταπράσινα δέντρα και οι ροζ-μοβ κουτσουπιές!
Εκεί κοντά βιτρίνες με τοπικά γλυκά, μας βάζουν σε πειρασμό! Σουτζούκια λουκούμια, σε μεγάλη ποικιλία, σιροπιαστά πολλών ειδών, χαλβάς Φαρσάλων και μια ατελείωτη σειρά από βουτήματα, πάστες κλπ.
Ανάμεσα στις πολυκατοικίας, υπάρχουν και θησαυροί του παρελθόντος, που αντιστάθηκαν.
Φτάσαμε στον Αρχαιολογικό χώρο της Αρχαίας Τρίκκης. Εδώ είναι το Ασκληπιείο Τρικάλων, δηλαδή ένα ιερό από τα πολλά στην Ελλάδα, προς τιμήν του Ασκληπιού.
Αμέσως μετά βλέπουμε τον Μητροπολιτικό Ιερό Ναό του Αγίου Νικολάου, ο οποίος θεμελιώθηκε το 1948.
Και το εκκλησάκι του
Πολύ κοντά είναι και ο Ι.Ν.του Αγίου Στεφάνου, πετρόκτιστος, από το 1882.
Απέναντι του, το ιστορικό κτίριο της Δωροθέας Σχολής που ιδρύθηκε το 1875, πετρόκτιστο οίκημα, στο οποίο στεγάζονται η Δημοτική Πινακοθήκη Τρικάλων και η Δημοτική Φιλαρμονική Τρικάλων, η οποία υφίσταται από το 1886.
Έξω από το κτίριο υπάρχει η προτομή του Μενελάου Καταφυγιώτη, ζωγράφου, γλύπτη και ευεργέτη της πόλεως των Τρικάλων.
Στρίβουμε δεξιά προς το Φρούριο.
Το Βυζαντινό Φρούριο των Τρικάλων, κατασκευάστηκε από τον Ιουστινιανό πάνω στην αρχαία Ακρόπολη της Τρίκκης κατά τον 4ο π.Χ. αιώνα, με τριπλό τείχος και ανακαινίστηκε τον 6ο αιώνα μ.Χ.
Δεσπόζει ο πύργος του ρολογιού, ο οποίος είναι επισκέψιμος και έχει υπέροχη θέα στην πόλη.
Εντός των τειχών του φρουρίου, υπάρχει καφέ-ρεστοράν και υπαίθριο θέατρο.Είναι ένας όμορφος χώρος αναψυχής, με νερά, λουλούδια, πιθάρια και ένα παλιό κάρο.
Ακριβώς από κάτω, υπάρχει η παλιά πόλη των Τρικάλων, το κομμάτι της πόλης με τα εξαιρετικά αρχοντικά και τις παλιές εκκλησίες!
Λέγεται Βαρούσι, που σημαίνει Χριστιανική γειτονιά, σε τουρκοκρατούμενη πόλη.
Εάν είδατε την ανάρτηση μου, την αφιερωμένη στην Έδεσσα http://magdax.blogspot.gr/2011/12/edessa-nothern-central-greece.html, θα δείτε ότι κι εκεί, η ιστορική Χριστιανική συνοικία, λέγεται Βαρόσι και είναι γεμάτη αρχοντικά.
Στην επόμενη φωτογραφία βλέπουμε από το Κάστρο, το Βαρούσι. Η εκκλησία σε πρώτο πλάνο είναι η Παναγία Φανερωμένη του 1853.
Κατεβήκαμε τα πέτρινα σκαλιά του Κάστρου και βρεθήκαμε στην υπέροχη παλιά γειτονιά των Τρικάλων!Τα σπίτια της είναι του 17ου και του 19ου αιώνα.
Εδώ, η αρχιτεκτονική των σπιτιών, τα χρώματα, οι μυρουδιές από τις λουλουδιασμένες αυλές, τα "σαχνισιά" (στεγασμένες προεξοχές των σπιτιών),τα χειροποίητα πλεχτά κουρτινάκια των νοικοκυρών, έχουν μια νοσταλγική γοητεία!
Το μικρό στενάκι, με θέα το ρολόι!
Μια ανοιχτή εξώπορτα, τράβηξε την προσοχή μου. Φαινόταν ένας φροντισμένος κήπος και ένα παραδοσιακό σπίτι!
Ο ιδιοκτήτης, φιλόξενος και ευγενικός μας μίλησε για την περιοχή, για την πολυδάπανη συντήρηση του πατρικού του, για την αγάπη του προς αυτό και φυσικά μου επέτρεψε να το φωτογραφίσω.
Το κάθε τι ήταν προσεγμένο και με μεράκι! Ψηλά το ρολόι του φρουρίου.
Τον ευχαριστήσαμε θερμά, του ευχηθήκαμε να είναι γερός αυτός και η οικογένεια του και προχωρήσαμε παρακάτω, όπου ο Ιερός Ναός των Αγίων Αναργύρων από το 1575.
Στο ίδιο στενάκι, ένα σπίτι ζωγραφισμένο.
Συνεχίζουμε την περιήγηση στα στενά δρομάκια...
Μια παλιά, ξεθωριασμένη από τον χρόνο,αρχοντική πόρτα, σφαλιστή, χορταριασμένη...
Και όμορφα ανακαινισμένα σπίτια
κλαίει κάπου μακριά
τ’ όμορφο τ’ απόβραδο...
Οι στίχοι του Τάσου Λειβαδίτη, θαρρείς γράφτηκαν γι αυτήν την γειτονιά! Άλλωστε τα Τρίκαλα, είναι η γενέτειρα του σπουδαίου Έλληνα συνθέτη Βασίλη Τσιτσάνη.
Ο Ι.Ν.του Αγίου Δημητρίου, χρονολογείται πριν από το 1588.
Δύο μνημεία, μπορείτε να τα διαβάσετε
Ο Ι.Ν. της Αγίας Παρασκευής από το 1843.
Περιδιαβαίνοντας στα στενά των Τρικάλων, θυμήθηκα την μεγάλη επιτυχία του Τσιτσάνη "Στα Τρίκαλα στα δυο στενά, σκοτώσανε τον Σακαφλιά". Βέβαια μπορεί ο στιχουργός και συνθέτης του τραγουδιού Βασίλης Τσιτσάνης, να μην αναφέρεται στα στενά δρομάκια, αλλά στα στενά της φυλακής.Δεν είναι ξεκαθαρισμένο, απ΄ότι διάβασα.
Το βέβαιο είναι ότι τα Τρίκαλα, μ΄αυτήν την τεράστια επιτυχία του 1939, έγιναν γνωστά ανά το πανελλήνιο.
Ο Ιερός Ναός της Αγίας Επισκέψεως. ο δεύτερος μεγαλύτερος Ναός στα Τρίκαλα, μετά τον Άγιο Νικόλαο.
Κτίστηκε το 1863 από εκλεκτούς μάστορες της πέτρας που ήρθαν απόν Πεντάλοφο-Κοζάνης.
Ο περίπατος μας στην όμορφη παλιά πόλη των Τρικάλων, έφθασε στο τέλος του.
Ήδη βρισκόμαστε στην τοποθεσία "Μανάβικα". Εδώ παλιά υπήρχε η λαχαναγορά. Τώρα η περιοχή είναι γεμάτη μπαράκια και γραφικές ταβέρνες.
Υπάρχει όμως και κάτι ακόμα, που κάνει τους επισκέπτες της πόλης των Τρικάλων, να συρρέουν εδώ.
Μία εξαιρετική εικαστική παρέμβαση σε ένα λευκό τοίχο μιας πολυκατοικίας, από μία ομάδα Γάλλων ζωγράφων.
Εικονίζεται η παλιά πόλη, τα Μανάβικα, ο Τσιτσάνης με το μπουζούκι του, τοπικοί οργανοπαίκτες, ακόμα και ένα παιδάκι με την φανέλα της ομάδας των Τρικάλων.
Εδώ στις όμορφες ταβερνούλες,
τις τόσο γραφικές και "ζεστές",
ξεκουραστήκαμε, απολαμβάνοντας ένα ωραίο γεύμα!
Αναρτήθηκε από magda στις 1:43 π.μ.
Ετικέτες Τρίκαλα, Trikala-Greece
Γιώργος Βαρβάκης 6 Φεβρουαρίου 2017 - 4:09 π.μ.
Φανταστική ξενάγηση Μάγδα μου, όπως πάντα άλλωστε!!!!!
Funky Monkey 6 Φεβρουαρίου 2017 - 5:30 π.μ.
Όμορφη πόλη τα Τρίκαλα, και πολύ μπροστά επίσης σε πολλά θέματα (βλέπε για παράδειγμα το λεωφορείο χωρίς οδηγό!)
Φιλιά και σε ευχαριστούμε για τη βόλτα!
Shadown Light 6 Φεβρουαρίου 2017 - 8:37 π.μ.
Candela G P 6 Φεβρουαρίου 2017 - 8:47 π.μ.
Magnífico reportaje, bellos colores con el puente y el río. Las puertas con dinteles de madera...precioso . Saludos
Frezia 6 Φεβρουαρίου 2017 - 9:32 π.μ.
Ενθουσιάστηκα με τους ζωγραφισμένους τοίχους,
και με όλες τις εικόνες φυσικά!!!
Ευχαριστούμε Μάγδα...
magda 12 Φεβρουαρίου 2017 - 6:10 π.μ.
Φρέζια μου , σ΄ευχαριστώ πολύ! Χαίρομαι!
Giga 6 Φεβρουαρίου 2017 - 10:28 π.μ.
Γεια σας. Μου αρέσει η πόλη. Η αρχή της βόλτα δίπλα στο ποτάμι ήταν ένα ωραίο πρελούδιο. Ενδιαφέροντα αξιοθέατα, τα όμορφα στενά δρομάκια και σπίτια. όλα υπέροχα. Βαμμένο koońcu σπίτι φαίνεται επίσης ενδιαφέρον. Regards, στέλνω αγκαλιές και φιλιά.
nikol 6 Φεβρουαρίου 2017 - 1:29 μ.μ.
Μάγδα μου κάθε φορά που έρχομαι εδώ μαγεύομαι με τις μοναδικές σου φωτογραφίες , την πλήρη ξενάγηση τα χαρακτηριστικά του κάθε τόπου !! Μπράβο και ευχαριστούμε !!!
Ola 7 Φεβρουαρίου 2017 - 9:59 π.μ.
Magda, you made me miss Greece!
VENTANA DE FOTO 7 Φεβρουαρίου 2017 - 12:43 μ.μ.
Your great images, give a rather complete view of what can be found in this city.
Well worth it, make a visit to that city and know its beautiful places.
By the way, the mural reminds me a lot, to a mural that I found in the city of Tarragona and from which I took some photos.
https://ventanadefoto.blogspot.com.es/2013/11/un-gran-mural-en-tarragona.html
ΕΥΡΥΤΑΝΑΣ ΙΧΝΗΛΑΤΗΣ 7 Φεβρουαρίου 2017 - 2:40 μ.μ.
Φανταστικό το αφιέρωμα σε μία από τις πιο ενδιαφέρουσες επαρχιακές πόλεις!
Σμαραγδάκι Ρούλα 8 Φεβρουαρίου 2017 - 1:55 μ.μ.
Μαγδα μου για μια ακομη φορα όπου και να μας ταξιδεψεις έχεις τον τροπο να μας βαζεις μεσα στο ταξιδι σου και να απολαμβανουμε και εμεις οτι αποτυπώνει ο φακός σου..
Εκανες στα Τρίκαλα ενα ωραιο αφιερωμα.. μας ξεναγησες στις ομορφιες της... δεν ηξερα οτι εχει ποταμι... ωραία παραδοσιακα σπίτια.. εκείνο δε που μου εκανε εντυπωση ειναι το ζωγραφισμενο σπιτι... να εισαι καλα και να απολαμβανεις τα ταξιδια σου... φιλάκιααα
dimosf 10 Φεβρουαρίου 2017 - 2:28 μ.μ.
Τα Τρίκαλα ήταν μια από τις πιο ευχάριστες εκπλήξεις στα ταξίδια μου στην Ελλάδα. Άλλος τόπος! Πολύ ωραία η ξενάγησή σου!
Δύο ακόμα μοναδικά αξιοθέατα αυτής της πόλης είναι το τζαμί (το μοναδικό έργο του Σινάν που απέμεινε στον Ελλάδικό χώρο) και ο παλιός μύλος (δεν θυμάμαι το όνομά του)με τα εξαιρετικά κτίριά του και το υπέροχο πάρκο ένα γύρο.
΄Καλή συνέχεια!
magda 12 Φεβρουαρίου 2017 - 6:09 π.μ.
Ευχαριστώ Δήμο, είδα την σχετική ανάρτηση σου, εδώ και καιρό...
Αρκεστήκαμε μόνο στην παλιά πόλη. Εκεί στον μύλο του Ματσόπουλου, στον μύλο των ξωτικών, πρέπει να πάμε Χριστούγεννα, γιατί είναι σαν παραμύθι.
Σ΄ευχαριστώ πολύ! Καλά μας ταξίδια!
persy 12 Φεβρουαρίου 2017 - 4:11 π.μ.
εκπληξη για μενα!
Πρεπει να τα δω απο κοντα!
magda 12 Φεβρουαρίου 2017 - 6:05 π.μ.
Σας ευχαριστώ πάρα πολύ! Πόσο χαίρομαι!
Ρένα Χριστοδούλου 14 Φεβρουαρίου 2017 - 11:22 μ.μ.
Ευχαριστούμε για την ξενάγηση Μάγδα μου.
Τόσο όμορφη πόλη κοντά μας κι ακόμα δεν την έχουμε επισκεφτεί.
Μου αρέσουν πολύ τα παλιά σπίτια κοινού δω τα φωτογραφίζω κι εγώ.
Θα προσπαθήσω να πάω να δω τις ομορφιές των Τρικάλων.
stardust 16 Φεβρουαρίου 2017 - 4:21 π.μ.
Thank you, Magda, for this photo tour to Trikala, such an old charming town. I like the way along the river with reflections and the clock tower area.
I was so happy to hear from you, Magda. Have happy and healthy days ahead.